CELEX: 32016D0884
Language: lt
Date: 1464739200000
Title: 2016 m. birželio 1 d. Komisijos įgyvendinimo sprendimas (ES) 2016/884, kuriuo dėl taikymo laikotarpio iš dalies keičiamas Įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo (pranešta dokumentu Nr. C(2016) 3181) (Tekstas svarbus EEE)

3.6.2016   
            
            
               LT
            
            
               Europos Sąjungos oficialusis leidinys
            
            
               L 146/29
            
         KOMISIJOS ĮGYVENDINIMO SPRENDIMAS (ES) 2016/884
   2016 m. birželio 1 d.
   kuriuo dėl taikymo laikotarpio iš dalies keičiamas Įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo
   
      
         (pranešta dokumentu Nr. C(2016) 3181)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i papunktį,
   kadangi:
   
               (1)
            
            
               Reglamentu (EB) Nr. 178/2002 nustatyti bendrieji maisto ir konkretūs maisto saugos reglamentavimo principai Sąjungos ir nacionaliniu lygmenimis. Jame numatytos padarinių likvidavimo priemonės, kurių Komisija imasi, kai akivaizdu, kad iš trečiosios šalies importuoti maisto produktai gali kelti didelį pavojų žmonių sveikatai;
            
         
               (2)
            
            
               Komisijos įgyvendinimo sprendimu 2014/88/ES (2) uždrausta iki 2014 m. liepos 31 d. importuoti į Sąjungą maisto produktus iš Bangladešo, kurie pagaminti iš betelinio pipiro lapų arba kurių sudėtyje yra šių lapų. Jis buvo priimtas po to, kai Skubių pranešimų apie nesaugų maistą ir pašarus sistemai (RASFF) perduota daug pranešimų apie tai, kad maisto produktuose, kurie pagaminti iš betelinio pipiro lapų arba kurių sudėtyje yra šių lapų, rasta įvairių salmonelių padermių, įskaitant salmonella typhimurium. Salmonella typhimurium padermė yra antras dažniausiai žmonėse aptinkamas serologinis tipas ir dažnai aptinkama Bangladešo kilmės maisto produktuose, kurie pagaminti iš betelinio pipiro lapų arba kurių sudėtyje yra šių lapų. Nuo 2011 m. Jungtinė Karalystė pranešė apie kelis užsikrėtimo salmonelioze nuo betelinio pipiro lapų protrūkius;
            
         
               (3)
            
            
               kadangi Bangladešas negalėjo užtikrinti saugaus betelinio pipirų lapų importo į Sąjungą ir nepaisant Komisijos pastangų, Komisijos įgyvendinimo sprendimais 2014/510/ES (3) ir (ES) 2015/1028 (4) laikino produktų importo sustabdymo, nustatyto Įgyvendinimo sprendimu 2014/88/ES, taikymo laikotarpis pratęstas atitinkamai iki 2015 m. birželio 30 d. ir 2016 m. birželio 30 d.;
            
         
               (4)
            
            
               2015 m. rugpjūčio mėn. Bangladešo pateiktas peržiūrėtas veiksmų planas yra neišsamus. Nėra garantijų dėl jo veiksmingo taikymo ir vykdymo užtikrinimo. 2016 m. balandžio mėn. Bangladešo pateikta papildoma informacija labiau veiksmų plano veiksmingumo nepagrindė. Toliau taikomas paties Bangladešo 2013 m. gegužės mėn. nustatytas draudimas eksportuoti betelinio pipiro lapus. Tačiau jis nėra visiškai veiksmingas ir nuo jo priėmimo RASFF sistemoje pranešta apie 26 bandymus importuoti betelinio pipiro lapus į Sąjungą. Todėl Bangladešo nustatytos garantijos nėra pakankamos, kad būtų pašalinta didelė rizika žmonių sveikatai. Todėl turėtų toliau galioti Įgyvendinimo sprendimu 2014/88/ES nustatytos neatidėliotinos priemonės;
            
         
               (5)
            
            
               todėl Įgyvendinimo sprendimo 2014/88/ES taikymo laikotarpis turėtų būti pratęstas;
            
         
               (6)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2014/88/ES 4 straipsnis pakeičiamas taip:
   
      „4 straipsnis
      Šis sprendimas taikomas iki 2018 m. birželio 30 d.“
   
   2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. birželio 1 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 31, 2002 2 1, p. 1.
   
      (2)  2014 m. vasario 13 d. Komisijos įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo (OL L 45, 2014 2 15, p. 34).
   
      (3)  2014 m. liepos 29 d. Komisijos įgyvendinimo sprendimas 2014/510/ES, kuriuo iš dalies keičiamos Įgyvendinimo sprendimo 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo, nuostatos dėl jo taikymo laikotarpio (OL L 228, 2014 7 31, p. 33).
   
      (4)  2015 m. birželio 26 d. Komisijos įgyvendinimo sprendimas (ES) 2015/1028, kuriuo iš dalies keičiamos Įgyvendinimo sprendimo 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo, nuostatos dėl jo taikymo laikotarpio (OL L 163, 2015 6 30, p. 53).